
[bookmark: _GoBack]Раздел I
Общи положения

Чл. 1. С тази инструкция се определят условията и редът за организацията на водноспасителната дейност и обезопасяване на водните площи при провеждане на детския и ученическия отдих и туризъм.
Чл. 2. Инструкцията определя правата и задълженията на организаторите, длъжностните лица в почивните бази и ръководителите на почивните групи в реализирането на водноспасителната дейност и обезопасяване на водните площи, ползвани организирано от деца и ученици.

Раздел II
Изисквания към водната площ и плажната ивица

Чл. 3. Участъкът от плажната ивица, който се ползва за ученически отдих, трябва да отговаря на следните изисквания:
1. да е отделен от съседните терени и обозначен с указателни табели за разположението на почивните групи;
2. да е осигурен с чадъри за медицинските лица, спасителите, за началника на почивната смяна и минимум по един чадър на група.
Чл. 4. Мястото за къпане следва да отговаря на следните изисквания:
1. общата водна повърхност осигурява по 2 - 4 кв. м площ за къпещо се дете или ученик;
2. дълбочината на водата в района на къпане е от 0,70 до 1,50 м;
3. границите на определеното място са обозначени с оранжеви плаващи знаци, поставени успоредно на брега, на разстояние помежду им от 10 до 15 м;
4. да няма водовъртеж в реките и придънни течения в морето;
5. скоростта на водното течение е до 0,5 м/сек;
6. релефът на дъното е безопасен, задълбочаването е постепенно, без прагове, дънни ями, подводни камъни и скали, тиня, водорасли и подводни храсти.
Чл. 5. Когато в близост до водната площ, определена за къпане, съществува опасност, посочена в чл. 4, т. 4, 5 и 6, опасните места се обозначават с червени плаващи знаци, а информацията за тях се включва в информационните табла на плажната ивица.

Раздел III
Задължения на организаторите на детския и ученическия отдих и
туризъм и длъжностните лица в почивните бази

Чл. 6. Организаторът на отдиха:
1. осигурява оборудването, необходимия брой водни спасители и медицински персонал съгласно Наредбата за водноспасителната дейност и обезопасяването на водните площи (ДВ, бр. 65 от 1996 г.), когато водната площ ще се използва за провеждане на детски и ученически отдих и туризъм и няма изградени спасителни постове, станции и медицинско обслужване;
2. осигурява само водни спасители и лекари за времето, през което ще се ползва водната площ, когато тя е осигурена със спасителни постове, станции и медицинско обслужване;
3. изисква документ за правоспособност и личен талон за здравословното състояние и годността на водните спасители, издаден за съответната година;
4. изисква от медицинските кадри документ за успешно завършен курс по интензивна медицина, издаден от катедрите по анестезиология и реанимация към висшите медицински училища;
5. предоставя на началника на почивната смяна нормативните актове, които определят правата и задълженията на длъжностните лица в почивната база, уреждащи ползването на водните площи.
Чл. 7. Началникът на почивната смяна, ръководителите на групите, ръководителят на физкултурната, спортната и туристическата дейност, медицинските лица, спасителите и инструкторите носят отговорност за живота и здравето на децата и учениците.
Чл. 8. Началникът на почивната смяна:
1. съвместно със старши спасителя провежда инструктаж на целия състав в почивната база;
2. утвърждава със заповед реда за придвижване на почиващите деца и ученици до плажното място и обратно, действията при евентуален нещастен случай, отговорностите на длъжностните лица и изискванията към къпещите се;
3. съвместно с лекаря и водните спасители определя дневното разписание за плажната дейност съобразно хидрометеорологичните условия;
4. контролира действията на длъжностните лица и почиващите деца и ученици по време на процедурите при къпане и предприема незабавни мерки за предотвратяване на произшествия.
Чл. 9. Ръководителите на почивните групи:
1. отговарят за безопасното придвижване на децата и учениците от почивната база до водната площ и обратно;
2. обозначават върху пясъчната ивица местата на съответните групи и настаняват децата и учениците на определените места;
3. следят за реда и дисциплината по време на въздушните и водните процедури;
4. ежедневно информират лекаря за болните и неразположените деца и ученици;
5. влизат лично във водата с децата и учениците от поверената им група, като ги броят преди и след къпането и не допускат техни действия, криещи опасност за живота и здравето им;
6. не допускат отклонение на почиващите от района на плажната ивица, определена за групата, както и самоволното им влизане във водата.
Чл. 10. (1) Спасителите и инструкторите по плуване и водни спортове носят отговорност за безопасността на почиващите при къпане, обучение по плуване, спортни прояви, игри и развлечения във водата.
(2) Когато спасителите са двама и повече, организаторът на отдиха определя със заповед единия за старши.
Чл. 11. Спасителите са длъжни да:
1. проверяват преди къпане годността на спасителните средства и съоръжения;
2. измерват ежедневно температурата на въздуха и водата, да се информират за скоростта на вятъра, за степента на вълнение на морската вода и да нанасят данните на информационното табло;
3. издигат ежедневно съответния сигнален флаг;
4. проверяват ежедневно състоянието на дъното в зоната на спасяване и сигнализират опасните места;
5. провеждат инструктаж преди къпане с децата и учениците за основните правила и изисквания при къпане, като обръщат внимание на състоянието на дъното, степента на вълнение и наличието на придънно течение;
6. наблюдават непрекъснато по време на дежурство къпещите се в поверения им за охрана район, като имат постоянна готовност за предприемане на спасителна акция;
7. спират незабавно къпането на децата и учениците при поява на предпоставки, криещи опасност за живота им;
8. поддържат постоянна връзка със съседните спасителни постове;
9. водят дневник за водноспасителната и плажна дейност, в който ежедневно нанасят определеното от началника на смяната разписание за плажната дейност, описват обстоятелствата при възникнали инциденти и оказаната помощ при тях; дневникът се представя в края на смяната на организатора на отдиха.
Чл. 12. Медицинските лица са длъжни да:
1. присъстват на плажа по време на провеждане на въздушните и водните процедури на децата и учениците;
2. оказват незабавно първа медицинска помощ при водни инциденти, спешни случаи и травми;
3. проверяват наличието и годността на медицинската апаратура и медикаментите и при тяхна липса или негодност незабавно сигнализират началника на смяната;
4. установяват и поддържат връзка със съседните медицински и реанимационни пунктове.
Чл. 13. Упражняването на водни спортове, ползването на гребни и моторни плавателни съдове и други съоръжения за развлекателна дейност става само с изричното съгласие на началника на почивната смяна при наличие на правоспособни инструктори, извън зоната за къпане, при използване на спасителни жилетки, взети мерки за сигурност и добро познаване на инструкциите за ползване на съоръженията.
Чл. 14. Инструкторите по плуване обучават децата и учениците само когато по същото време във водата няма други къпещи се групи.

Раздел IV
Задължения на децата и учениците

Чл. 15. При провеждане на организирания отдих и туризъм децата и учениците са длъжни да:
1. спазват установения ред и изискванията за ползване на водната площ;
2. се къпят само в определената за тях и ограничена с плаващи знаци водна площ;
3. наблюдават другарите си при къпане и да сигнализират водните спасители и ръководителя на групата за възникнали инциденти във водата;
4. изпълняват разпорежданията на спасителите и ръководителя на групата.

Заключителна разпоредба

Параграф единствен. Тази инструкция се издава на основание чл. 6 от Наредбата за водноспасителна дейност и обезопасяване на водните площи, приета с Постановление No 182 на Министерския съвет от 1996 г. (ДВ, бр. 65 от 1996 г.) и отменя Инструкция No 9 за водното спасяване в ученическите лагери (ДВ, бр. 41 от 1976 г.).
